Un tramvai Tatra vechi parţial recondiţionat va circula prin Oradea. Are şi suport pentru biţe! (FOTO/VIDEO)

OTL şi-a prezentat azi (10 mai) cea mai recentă „bijuterie”, un tramvai Tatra second hand, care se afla de mult timp în depou şi pe care societatea îl folosea pentru diverse măsurători pe traseu.

Noutatea este că, în dorinţa de modernizare şi eficientizare, cu ajutorul unei companii din Craiova, mijlocul de transport în comun a primit un sistem nou de tracţiune cu sistem de recuperare de energie. Economia lunară cu energia, potrivit managerului interimar al OTL, Viorel Pop, se ridică la aproape 900 de euro. Adică la vreo 40 de asemenea tramvaie ar putea fi contabilizată o economie considerabilă în fiecare an. Costurile cu recondiţionarea parţială a tramvaiului au fost de 35.000 de euro. Pe lângă partea de tracţiune, în „locomotiva” tramvaiului au fost montate 24 de scaune pentru călători, precum şi un sistem de aer condiţionat. Totodată, există în dotarea tramvaiului respectiv şi o rampă pliabilă pentru persoanele cu handicap care vor să călătorească.

Cea mai spectaculoasă noutate privind acest mijloc de tramvai este, însă, la spate: acolo a fost montat un sistem care permite transportul a două biciclete. Directorul Pop spune că, în prezent, legislaţia românească nu permite accesul cu biciclete în tramvaie şi autobuze, dar soluţia pentru cei ce vor să îşi transporte acest mijloc de locomoţie ar fi suportul pentru biciclete. Rămâne de văzut cât de mare va fi succesul acestei idei. „Noul” tramvai al OTL va intra în circuit începând de luni, 15 mai.